**Pakuotės lapelis: informacija vartotojui**

**Lomilan 10 mg tabletės**

Loratadinas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

* Neišmeskite šio lapelio, nes vėl gali prireikti jį perskaityti.
* Jeigu kiltų daugiau klausimų, kreipkitės į gydytoją arba vaistininką.
* Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra Lomilan ir kam jis vartojamas

2. Kas žinotina prieš vartojant Lomilan

3. Kaip vartoti Lomilan

4. Galimas šalutinis poveikis

5. Kaip laikyti Lomilan

6. Pakuotės turinys ir kita informacija

**1.**  **Kas yra Lomilan ir kam jis vartojamas**

Lomilan priklauso antihistamininių vaistų grupei.

Lomilan vartojamas palengvinti:

* alerginės slogos simptomams (čiauduliui, niežuliui, išskyrų iš nosies tekėjimui) bei akių niežėjimui ir perštėjimui.
* lėtinės dilgėlinės sukeltam odos niežuliui, paraudimui bei ruplėms.

**2. Kas žinotina prieš vartojant Lomilan**

**Lomilan vartoti negalima:**

* jeigu yra alergija loratadinui arba bet kuriai pagalbinei šio vaisto medžiagai (jos išvardytos 6 skyriuje).

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti Lomilan:

* jeigu yra labai sutrikusi Jūsų kepenų veikla.

Žr. dozavimo rekomendacijas 3 skyriaus poskyryje „Pacientams, kurių kepenų veikla sutrikusi“.

* jeigu Jums reikia atlikti bet kokį odos tyrimą.

Gali prireikti pertraukti Lomilan vartojimą likus ne mažiau kaip 48 valandoms iki tyrimo, nes šis vaistas gali iškreipti jo rezultatus.

**Vaikams, jaunesniems nei 2 metų**

Lomilan vartoti nerekomenduojama tokio amžiaus vaikams, kadangi saugumas ir veiksmingumas nenustatytas.

**Kiti vaistai ir Lomilan**

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nebuvo pastebėta reikšmingos sąveikos su kitais vaistais.

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku*.*

Nėštumo ir žindymo laikotarpiu nerekomenduojama vartoti Lomilan tablečių.

**Vairavimas ir mechanizmų valdymas**

Vairuoti ir valdyti mechanizmus galima tik įsitikinus, kad Lomilan nesukelia Jums mieguistumo.

**Lomilan sudėtyje yra laktozės**

Jei gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

**3. Kaip vartoti Lomilan**

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Rekomenduojama dozė yra:

Suaugusiesiems ir vaikams, vyresniems kaip 12 metų:

* 1 tabletė vieną kartą per parą.

Vaikams nuo 2 iki 12 metų:

* jei kūno svoris didesnis nei 30 kg: 1 tabletė vieną kartą per parą.
* jei kūno svoris mažesnis nei 30 kg:pusė tabletės vieną kartą per parą.

Pacientams, kurių kepenų veikla sutrikusi

* Pradinė dozė: pusė tabletės vieną kartą per parą.

Vartojimo metodas

Vaistą galima vartoti nepriklausomai nuo valgio. Tabletę nurykite užsigerdami stikline vandens.

Gydymo trukmė

Jūsų gydytojas pasakys, kiek laiko reikės vartoti Lomilan.

**Ką daryti pavartojus per didelę Lomilan dozę?**

Nedelsdami kreipkitės į gydytoją arba vaistininką.

Pavartojus per didelę dozę, gali pasireikšti mieguistumas, greitas širdies plakimas ir galvos skausmas.

**Pamiršus pavartoti Lomilan**

Išgerkite praleistą dozę, kai tik prisiminsite. Toliau vaisto vartokite kaip įprasta.

Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Šalutiniai poveikiai gali pasireikšti tokiu dažnumu:

Dažnai, pasireiškia mažiau negu 1 iš 10 vartotojų

* mieguistumas,
* galvos skausmas,
* nervingumas.

Nedažnai*,* pasireiškia mažiau negu 1 iš 100 vartotojų

* nuovargis,
* nemiga,
* apetito padidėjimas.

Labai retai, pasireiškia mažiau negu 1 iš 10000 vartotojų

* sunki alerginė reakcija, paveikianti visą kūną,
* galvos svaigimas,
* širdies plakimo padažnėjimas,
* smarkaus širdies plakimo pojūtis,
* pykinimas,
* burnos džiūvimas,
* skrandžio gleivinės uždegimas,
* nenormali kepenų funkcija,
* traukuliai,
* išbėrimas,
* plaukų slinkimas.

Dažnis nežinomas (negali būti apskaičiuotas pagal turimus duomenis)

* padidėjęs kūno svoris.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Lomilan**

Šį vaistą laikykite vaikams nepastebimoje ir nepasiekiamoje vietoje.

Ant dėžutės po „EXP“ ir lizdinės plokštelės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 °C temperatūroje.

Laikyti gamintojo pakuotėje, kad vaistas būtų apsaugotas nuo šviesos ir drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Lomilan sudėtis**

* Veiklioji medžiaga yra loratadinas. Kiekvienoje tabletėje yra 10 mg loratadino.
* Pagalbinės medžiagos yra laktozė monohidratas, kukurūzų krakmolas, pregelifikuotas krakmolas, magnio stearatas.

**Lomilan išvaizda ir kiekis pakuotėje**

Tabletės yra baltos ar beveik baltos, apvalios, su įranta vienoje pusėje. Tabletę galima padalyti į lygias dozes.

Lomilan 10 mg tabletės supakuotos lizdinėse plokštelėse po 10 tablečių, kurios sudėtos į dėžutes. Dėžutėje yra 30 tablečių.

**Registruotojas**

Sandoz d.d.

Verovškova 57, 1000 Ljubljana

Slovėnija

**Gamintojas**

Lek Pharmaceuticals d.d.

Verovškova 57, 1526 Ljubljana

Slovėnija

Jeigu apie šį vaistą norite sužinoti daugiau, kreipkitės į vietinį registruotojo atstovą.

Sandoz Pharmaceuticals d.d. filialas

Šeimyniškių g. 3A,

LT-09312 Vilnius

Tel.: +370 5 26 36 037

Faksas: +370 5 26 36 036

Nemokama linija pacientams +370 800 00877

El. paštas: info.lithuania@sandoz.com

**Šis pakuotės lapelis paskutinį kartą peržiūrėtas 2018-02-27.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje <http://www.vvkt.lt/>.